Projektas

LIETUVOS RESPUBLIKOS

VALIUTOS KEITYKLŲ OPERATORIŲ

ĮSTATYMAS

2014 m. d. Nr.

Vilnius

PIRMASIS SKIRSNIS

BENDROSIOS NUOSTATOS

1 straipsnis. Įstatymo paskirtis

Šis įstatymas nustato asmenis, turinčius teisę verstis valiutos keityklų operatoriaus veikla Lietuvos Respublikoje, valiutos keityklų operatoriaus veiklos, jo pabaigos ir veiklos priežiūros tvarką, reikalavimus valiutos keitykloms, kad valiutos keitimo veikla būtų patikima ir saugi.

2. Šio įstatymo nuostatos suderintos su Europos Sąjungos teisės aktu, nurodytu šio įstatymo priede.

2 straipsnis. Pagrindinės šio įstatymo sąvokos

1. Valiutos keitimas – užsienio valiutos pirkimas arba pardavimas.

2. Valiutos keitykla – valiutos keityklų operatoriaus valdoma šio įstatymo nustatytus reikalavimus atitinkanti vieta, kurioje vykdomas valiutos keitimas.

3. Valiutos keityklų operatoriaus vadovas – valiutos keityklų operatoriaus administracijos vadovas, administracijos vadovo pavaduotojas, valdybos nariai, jei valdyba sudaryta, arba asmuo, atsakingas už valiutos keityklų operatoriaus veiklos vykdymą (struktūrinio padalinio vadovas), jei valiutos keityklų operatorius, be valiutos keitimo veiklos, tuo pačiu metu vykdo kitą veiklą.

4. Valiutos keityklų operatorius – asmuo, išskyrus fizinį asmenį, kuris šio įstatymo nustatyta tvarka yra įrašytas į valiutos keityklų operatorių sąrašą ir valdo valiutos keityklas.

5. Valiutos keityklų operatorių sąrašas – viešai skelbiamas priežiūros institucijos tvarkomas sąrašas, į kurį įrašomi valiutos keityklų operatoriai ir jų valdomos valiutos keityklos.

6. Priežiūros institucija – institucija, šio ir kitų įstatymų nustatyta tvarka turinti teisę asmenis įrašyti į valiutos keityklų operatorių sąrašą, išbraukti ar laikinai išbraukti iš jo ir vykdyti valiutos keityklų operatorių veiklos priežiūrą.

7. Kitos šiame įstatyme vartojamos sąvokos suprantamos taip, kaip jos apibrėžtos Lietuvos Respublikos finansų įstaigų įstatyme.

3 straipsnis. Įstatymo taikymo sritis

Šis įstatymas netaikomas:

1) kredito, mokėjimo ir elektroninių pinigų įstaigoms, vykdančioms veiklą įstatymų nustatyta tvarka gavus leidimus (licencijas), išskyrus šiame įstatyme nurodytus atvejus;

2) kitiems mokėjimo paslaugų teikėjams, kai valiutos keitimas yra susijęs su mokėjimo paslaugų teikimu, ir finansų maklerio įmonėms, kai valiutos keitimas yra susijęs su investicinių paslaugų teikimu;

3) valiutos keitimui, kai jis atliekamas negrynaisiais pinigais.

ANTRASIS SKIRSNIS

VALIUTOS KEITYKLŲ OPERATORIAUS VEIKLA, VALDYMAS, APSKAITOS IR AUDITO REIKALAVIMAI

4 straipsnis. Valiutos keityklų operatoriaus veikla

1. Teisę verstis valiutos keityklų operatoriaus veikla asmuo įgyja tik tada, kai priežiūros institucija įrašo jį į valiutos keityklų operatorių sąrašą.

2. Į valiutos keityklų operatorių sąrašą gali būti įrašomas Lietuvos Respublikoje buveinę turintis asmuo.

3. Be valiutos keityklų operatoriaus veiklos, valiutos keityklų operatorius turi teisę vykdyti kitą veiklą, jeigu ketinama vykdyti ar vykdoma kita veikla neturi ir neturės neigiamos įtakos jo finansiniam patikimumui ar priežiūros institucijos galimybei stebėti, ar vykdomi visi šiame įstatyme nustatyti reikalavimai.

4. Valiutos keityklų operatoriui kiti įstatymai, reguliuojantys finansinių paslaugų teikimą, finansų įstaigos veiklą, jeigu valiutos keityklų operatorius yra finansų įstaiga, taip pat atitinkamos teisinės formos, kurios pagrindu valiutos keityklų operatorius veikia, asmenį, taikomi tiek, kiek šis įstatymas nenustato kitaip.

5 straipsnis. Valiutos keityklų operatoriaus vadovas

1. Valiutos keityklų operatoriaus vadovu negali būti asmuo, pripažintas kaltu padaręs nusikaltimą ar baudžiamąjį nusižengimą, susijusį su pinigų plovimu ar teroristų finansavimu, sunkų, labai sunkų nusikaltimą arba nusikaltimą ar baudžiamąjį nusižengimą nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai ar juos atitinkančias nusikalstamas veikas pagal kitų valstybių baudžiamuosius įstatymus, nepaisant to, ar teistumas išnyko.

2. Valiutos keityklų operatorius privalo pranešti priežiūros institucijai apie numatomą vadovo pasikeitimą ir kartu pateikti priežiūros institucijos nustatytą informaciją, reikalingą įvertinti, ar naujas vadovas atitinka šio straipsnio 1 dalyje nustatytus reikalavimus. Priežiūros institucija turi teisę prieštarauti valiutos keityklos operatoriaus vadovo kandidatūrai, jei ji neatitinka šio straipsnio 1 dalyje nustatytų reikalavimų. Naujas valiutos keityklos operatoriaus vadovas gali pradėti eiti pareigas, tik jei priežiūros institucija neprieštarauja jo kandidatūrai.

3. Jeigu priežiūros institucija per 15 dienų nuo pranešimo apie numatomą vadovo pasikeitimą ir visos reikalaujamos informacijos gavimo dienos nepareiškia prieštaravimo, laikoma, kad priežiūros institucija neprieštarauja naujo valiutos keityklų operatoriaus vadovo kandidatūrai.

6 straipsnis. Valiutos keityklų operatoriaus apskaita, finansinės ataskaitos ir auditas

1. Valiutos keityklos operatorius privalo tvarkyti buhalterinę apskaitą vadovaudamasis įstatymais ir kitais teisės aktais.

2. Valiutos keityklos operatoriaus tarpinių ir metinių finansinių ataskaitų rinkinių sudėtį, ataskaitų rinkinių sudarymo ir pateikimo tvarką nustato Lietuvos Respublikos įmonių finansinės atskaitomybės įstatymas, Lietuvos Respublikos finansų įstaigų įstatymas, taip pat įstatymai, reguliuojantys atitinkamos teisinės formos, kurios pagrindu valiutos keityklų operatorius veikia, asmenį.

3. Valiutos keityklos operatoriaus audito atlikimo tvarką (jeigu jis atliekamas), reikalavimus auditoriui ir audito įmonei, jų pareigas ir atsakomybę nustato Lietuvos Respublikos audito įstatymas, Lietuvos Respublikos finansų įstaigų įstatymas ir kiti teisės aktai.

7 straipsnis. Informacijos saugojimas

Valiutos keityklų operatorius privalo saugoti duomenis, susijusius su valiutos keitimo veikla, teisės aktų nustatytais terminais.

8 straipsnis. Valiutos keitykla

1. Valiutos keitykla turi būti įrengta taip, kad užtikrintų saugią aplinką valiutos keityklos darbuotojams ir klientams, tinkamą pinigų apsaugą, teisės aktų, reguliuojančių darbuotojų saugą ir sveikatą, pinigų tvarkymą, ir kituose teisės aktuose nustatytų reikalavimų laikymąsi.

2. Kiekvienoje valiutos keitykloje matomoje vietoje turi būti aiškiai pateikiama išsami informacija apie valiutos keityklos operatoriaus taikomas įmokas už teikiamas paslaugas ir informacija apie tą dieną perkamos ir parduodamos valiutos kainas.

3. Šio straipsnio 1 ir 2 dalyse nustatytų reikalavimų įgyvendinimo tvarką nustato priežiūros institucija.

4. Šio straipsnio 1 ir 2 dalyse nustatyti reikalavimai, taip pat atsakomybė už jų nesilaikymą kredito, mokėjimo ir elektroninių pinigų įstaigoms taikomi tiek, kiek jų veiklą reguliuojantys teisės aktai nenustato kitaip.

TREČIASIS SKIRSNIS

VALIUTOS KEITYKLŲ OPERATORIŲ PRIEŽIŪRA

9 straipsnis. Įrašymas į valiutos keityklų operatorių sąrašą

1. Asmuo, teikiantis prašymą dėl įrašymo į valiutos keityklų operatorių sąrašą priežiūros institucijai turi pateikti jos nustatytos formos prašymą ir:

1) informaciją apie viešąjį registrą, kuriame priežiūros institucija gali patikrinti informaciją apie asmenį;

2) informaciją apie asmens vadovus, nurodytus šio įstatymo 2 straipsnio 3 dalyje, ir dokumentus, kuriais patvirtinama, kad vadovas (vadovai) atitinka šio įstatymo 5 straipsnio 1 dalyje įtvirtintus reikalavimus;

3) informaciją apie numatomas atidaryti valiutos keityklas;

4) informaciją, kuri priežiūros institucijai leistų įvertinti, kad numatomos atidaryti valiutos keityklos atitiks šio įstatymo ir priežiūros institucijos teisės aktuose nustatytus reikalavimus;

5) vidaus kontrolės sistemos, kuri bus įdiegta siekiant atlikti pareigas, susijusias su pinigų plovimo ir teroristų finansavimo prevencija pagal Lietuvos Respublikos pinigų plovimo ir teroristų finansavimo prevencijos įstatymą, aprašymą;

7) jeigu valiutos keityklų operatoriui privaloma atlikti auditą, – auditą atliekančios (atliksiančios) audito įmonės, atitinkančios Lietuvos Respublikos finansų įstaigų įstatyme ir Lietuvos Respublikos audito įstatyme nustatytus reikalavimus, duomenis;

8) informaciją, kuri priežiūros institucijai leistų įvertinti, kad valiutos keityklų operatoriaus vykdoma ar ketinama vykdyti kita veikla neturi ir neturės neigiamos įtakos valiutos keitimo veiklai, atsižvelgiant į šio įstatymo 4 straipsnio 3 dalį.

2. Priežiūros institucija privalo išnagrinėti asmens pateiktą prašymą dėl įrašymo į valiutos keityklų operatorių sąrašą ir informaciją bei dokumentus ir priimti sprendimą dėl asmens įrašymo/neįrašymo į valiutos keityklos operatorių sąrašą ne vėliau kaip per 30 dienų nuo prašymo gavimo dienos. Kilus abejonių, priežiūros institucija turi teisę prašyti asmens pateikti papildomą informaciją ar dokumentus. Tokiu atveju priežiūros institucija sprendimą įtraukti arba atsisakyti įtraukti asmenį į valiutos keityklos operatorių sąrašą priima ne vėliau kaip per 30 dienų nuo papildomos informacijos ar dokumentų pateikimo dienos. Priežiūros institucija apie priimtą sprendimą informuoja asmenį per 3 darbo dienas nuo priežiūros institucijos sprendimo priėmimo dienos.

3. Asmuo į valiutos keityklų operatorių sąrašą įrašomas per 3 darbo dienas nuo priežiūros institucijos sprendimo dėl asmens įrašymo į valiutos keityklos operatorių sąrašą priėmimo dienos.

4. Priežiūros institucija gali priimti sprendimą dėl asmens neįrašymo į valiutos keityklos operatorių sąrašą:

1) jeigu pateikta informacija ar dokumentai neatitinka šio įstatymo ir priežiūros institucijos priimtuose teisės aktuose nustatytų reikalavimų, pateikta ne visa teisės aktų nustatyta ar papildomai pareikalauta informacija ar dokumentai arba jie yra neteisingi;

2) jeigu asmuo, teikiantis prašymą dėl įrašymo į valiutos keityklų operatorių sąrašą ketina vykdyti valiutos keityklų operatoriaus veiklą ir tuo pačiu metu vykdyti (vykdo) kitą veiklą, kuri turi ar gali turėti neigiamos įtakos priežiūros institucijos galimybei stebėti, ar vykdomi visi šiame įstatyme nustatyti reikalavimai.

5. Valiutos keityklų operatorius visą savo veiklos laikotarpį turi atitikti šiame įstatyme, Lietuvos Respublikos finansų įstaigų įstatyme, jeigu valiutos keityklų operatorius yra finansų įstaiga, ir kituose teisės aktuose, reguliuojančiuose atitinkamos teisinės formos, kurios pagrindu valiutos keityklų operatorius veikia, asmenį, nustatytus reikalavimus. Valiutos keityklų operatorius šio įstatymo nustatytais atvejais ir priežiūros institucijos priimtuose teisės aktuose nustatyta tvarka privalo informuoti priežiūros instituciją apie informacijos, kuri buvo pateikta teikiant prašymą dėl įrašymo į valiutos keityklų operatorių sąrašą, pasikeitimus.

6. Priežiūros institucija nustato informacijos apie steigiamas valiutos keityklas ar apie esamų valiutos keityklų panaikinimą pateikimo tvarką.

7. Priežiūros institucija apie asmens įtraukimą į valiutos keityklų operatorių sąrašą, jo duomenų ar informacijos pasikeitimą skelbia ir šią informaciją reguliariai atnaujina priežiūros institucijos interneto tinklalapyje.

8. Asmenys įrašomi į valiutos keityklų operatorių sąrašą, išbraukiami iš valiutos keityklų operatorių sąrašo ir valiutos keityklų operatorių sąrašas yra tvarkomas priežiūros institucijos priimtuose teisės aktuose nustatyta tvarka.

10 straipsnis. Išbraukimas iš valiutos keityklų operatorių sąrašo

1. Valiutos keityklų operatorius motyvuotu priežiūros institucijos sprendimu iš valiutos keityklų operatorių sąrašo išbraukiamas, jeigu:

1) valiutos keityklų operatorius pateikia prašymą išbraukti jį iš valiutos keityklų operatorių sąrašo;

2) valiutos keityklų operatoriui yra iškelta bankroto byla, jis likviduojamas ar pasibaigia kitais įstatymų nustatytais pagrindais;

3) kitais Lietuvos Respublikos įstatymų nustatytais atvejais.

2. Valiutos keityklų operatorius, nutraukęs valiutos keitimo veiklą, nedelsdamas, bet ne vėliau kaip per 10 darbo dienų, apie tai praneša priežiūros institucijai.

3. Valiutos keityklų operatorius priežiūros institucijos motyvuotu spendimu taip pat gali būti laikinai išbraukiamas iš valiutos keityklų operatorių sąrašo ar išbraukiamas iš valiutos keityklų operatorių sąrašo šio įstatymo 15 straipsnyje nustatytais atvejais ir tvarka.

11 straipsnis. Priežiūros tikslu gautos informacijos apsauga

Valiutos keityklų operatorių priežiūros tikslu gautos informacijos apsaugai mutatis mutandis taikomos Lietuvos Respublikos bankų įstatymo 65 straipsnio nuostatos.

12 straipsnis. Priežiūros institucijos teisės

1. Be kitų šiame įstatyme ir kituose teisės aktuose nustatytų teisių, priežiūros institucija turi teisę:

1) priimti teisės aktus ar rekomendacijas dėl valiutos keityklų operatorių veiklos;

2) siekdama užtikrinti tinkamą šio įstatymo nuostatų laikymąsi, pareikalauti iš valiutos keityklų operatoriaus visos informacijos ir dokumentų, susijusių su valiutos keityklų operatoriaus steigimu, vadovais, valdomomis valiutos keityklomis, ir juos gauti;

3) atlikti asmens, prašančio įrašyti jį į valiutos keityklų operatorių sąrašą, jo steigiamų valiutos keityklų, valiutos keityklų operatoriaus ir jo valdomų valiutos keityklų tikrinimą;

4) duoti valiutos keityklų operatoriui šio straipsnio 2 dalyje nustatytus nurodymus, kuriuos valiutos keityklų operatorius privalo įvykdyti priežiūros institucijos nustatytais terminais ir nedelsdamas apie tai pranešti priežiūros institucijai;

5) reikalauti, kad būtų pakeista audito įmonė, atliekanti valiutos keityklų operatoriaus finansinių ataskaitų auditą, jei audito įmonė ar auditorius neatitinka (nevykdo) įstatymuose nustatytų reikalavimų;

6) įpareigoti valstybės ir savivaldybių institucijas, kitus asmenis pateikti priežiūros institucijai turimą informaciją apie asmens, pateikusio prašymą įrašyti jį į valiutos keityklų operatorių sąrašą, vadovą ir jo finansinę būklę, veiklą, nustatytus įstatymų ir kitų teisės aktų pažeidimus, atliktus patikrinimus ir jų rezultatus bei kitą informaciją, kuri yra būtina priežiūros institucijai, įgyvendinant šio įstatymo nuostatas.

2. Priežiūros institucija, nustačiusi teisės aktų pažeidimą ar valiutos keityklų operatoriaus veiklos trūkumų, turi teisę valiutos keityklų operatorių įpareigoti per priežiūros institucijos nustatytą protingą terminą pašalinti teisės akto pažeidimą ar valiutos keityklų operatoriaus veiklos trūkumus arba valiutos keityklų operatoriui laikinai nustatyti papildomus ribojimus. Toks priežiūros institucijos sprendimas turi būti motyvuotas ir priimamas atsižvelgiant į šio įstatymo 14 straipsnio 3 dalies nuostatas.

3. Šio straipsnio 2 dalyje nurodyti įpareigojimai gali būti pateikiami kartu su kitomis poveikio priemonėmis.

13 straipsnis. Asmens, pateikusio prašymą įrašyti jį į valiutos keityklų operatorių sąrašą, valiutos keityklų operatoriaus ir valiutos keityklų tikrinimas

1. Priežiūros institucija turi teisę atlikti asmens, pateikusio prašymą įrašyti jį į valiutos keityklų operatorių sąrašą, valiutos keityklų operatoriaus ir valiutos keityklų tikrinimą.

2. Tikrinamas asmuo, pateikęs prašymą įrašyti jį į valiutos keityklų operatorių sąrašą, ir valiutos keityklų operatorius privalo:

1) pateikti tikrinimą atliekantiems asmenims visą jų prašomą tikrinimui atlikti reikalingą informaciją ir dokumentus;

2) suteikti galimybę tikrinimą atliekantiems asmenims naudotis valiutos keityklų operatoriaus informacinių sistemų duomenimis;

3) suteikti tikrinimą atliekantiems asmenims darbo vietą.

3. Tikrinimą atliekančių asmenų teisės:

1) tikrinamo asmens ir jo valdomų valiutos keityklų darbo metu nekliudomai įeiti į valiutos keityklų patalpas;

2) reikalauti ir gauti tikrinimui atlikti reikalingą informaciją ir dokumentus (originalus arba patvirtintus jų nuorašus), tikrinamo asmens vadovo ir kitų darbuotojų, tikrinamo asmens valdomų valiutos keityklų darbuotojų paaiškinimus žodžiu ar raštu;

3) reikalauti padaryti pateiktų dokumentų kopijas;

4) turi kituose teisės aktuose nustatytas teises.

4. Atlikto tikrinimo rezultatai raštu pateikiami asmeniui, pateikusiam prašymą įrašyti jį į valiutos keityklų operatorių sąrašą, ar atitinkamai valiutos keityklų operatoriui. Tikrinto asmens vadovas privalo pasirašytinai susipažinti su tikrinimo rezultatais.

5. Priežiūros institucijos teisės aktai nustato detalią tikrinimo atlikimo ir tikrinimo rezultatų įforminimo tvarką.

KETVIRTASIS SKIRSNIS

POVEIKIO PRIEMONĖS

14 straipsnis. Poveikio priemonės

1. Priežiūros institucija turi teisę valiutos keityklų operatoriams taikyti šias poveikio priemones:

1) įspėti dėl šio įstatymo ir kitų šio įstatymo įgyvendinamųjų teisės aktų pažeidimo arba priežiūros institucijos nurodymų nevykdymo;

2) skirti šiame įstatyme nustatytas baudas;

3) laikinai išbraukti iš valiutos keityklų operatorių sąrašo;

4) išbraukti iš valiutos keityklų operatorių sąrašo.

2. Priežiūros institucija turi teisę taikyti vieną ar kelias poveikio priemones. Priežiūros institucijos sprendimas dėl poveikio priemonės taikymo turi būti motyvuotas.

3. Priežiūros institucija, priimdama sprendimą dėl poveikio priemonės taikymo ir parinkdama konkrečią poveikio priemonę, atsižvelgia į nustatytų pažeidimų ir veiklos trūkumų turinį, mastą, kartotinumą, į asmens, kuriam taikoma poveikio priemonė, finansinę būklę, valiutos keityklų operatoriaus pasirengimą ir galimybes pašalinti pažeidimus ir trūkumus, taip pat nustatytų pažeidimų, veiklos trūkumų ir numatomos taikyti poveikio priemonės pasekmes valiutos keityklų operatoriui.

15 straipsnis. Poveikio priemonių taikymo pagrindai ir tvarka

1. Priežiūros institucija turi teisę taikyti šio įstatymo 14 straipsnio 1 dalies 1 ir 2 punktuose nustatytas poveikio priemones, kai yra bent vienas iš šių pagrindų:

1) nustatytais terminais nepateikiama šio įstatymo ar priežiūros institucijos priimtuose teisės aktuose nustatyta ar pareikalauta informacija arba pateikiama neteisinga informacija;

2) nustatyta tvarka nevykdomi pagal šį įstatymą duoti priežiūros institucijos nurodymai;

2. Priežiūros institucija turi teisę taikyti šio įstatymo 14 straipsnio 1 dalies 3 punkte nustatytą poveikio priemonę, kai yra bent vienas iš šių pagrindų:

1) valiutos keityklų operatorius nepradėjo verstis valiutos keityklų operatoriaus veikla per 12 mėnesių nuo įrašymo į valiutos keityklų operatorių sąrašą dienos;

2) valiutos keityklų operatorius nebesiverčia valiutos keityklų operatoriaus veikla daugiau kaip 6 mėnesius;

3) paaiškėja, kad įrašant asmenį į valiutos keityklų operatorių sąrašą buvo pateikta neteisinga informacija;

4) valiutos keityklų operatorius neatitinka nustatytų įrašymo į valiutos keityklų operatorių sąrašą reikalavimų;

5) valiutos keityklų operatorius nustatytais terminais ir tvarka nevykdo priežiūros institucijos nurodymų.

3. Priežiūros institucija turi teisę taikyti šio įstatymo 14 straipsnio 1 dalies 4 punkte nustatytą poveikio priemonę, kai yra bent vienas iš šių pagrindų:

1) valiutos keityklų operatorius per nustatytą terminą nepašalina aplinkybių, dėl kurių jis yra laikinai išbrauktas iš valiutos keityklų operatorių sąrašo;

2) į valiutos keityklų operatorių sąrašą asmuo buvo įrašytas apgaulės būdu ar kitaip pažeidęs teisės aktų reikalavimus;

3) valiutos keityklų operatorius verčiasi įstatymų draudžiama veikla;

4) kitais Lietuvos Respublikos įstatymų nustatytais atvejais.

4. Priežiūros institucija ne vėliau kaip prieš 10 dienų iki posėdžio, kuriame bus svarstomas poveikio priemonės taikymas, dienos praneša valiutos keityklų operatoriui apie posėdžio vietą ir laiką ir pateikia jam informaciją apie nustatytus faktinius duomenis, kurie sudaro poveikio priemonės taikymo pagrindus, ar sudaro galimybę valiutos keityklų operatoriaus vadovui (vadovams) susipažinti su tokiais faktiniais duomenimis. Valiutos keityklų operatoriaus vadovas (vadovai) turi teisę iki posėdžio dienos raštu pateikti paaiškinimus. Valiutos keityklų operatoriaus vadovas (vadovai) turi teisę dalyvauti posėdyje, kuriame svarstomas poveikio priemonės taikymo klausimas. Valiutos keityklų operatoriaus vadovo (vadovų) neatvykimas ar paaiškinimų nepateikimas netrukdo spręsti poveikio priemonės taikymo klausimo. Neatidėliotinais atvejais priežiūros institucija turi teisę spręsti klausimą dėl poveikio priemonės taikymo neatsižvelgdama į šios dalies nuostatas.

5. Sprendimas dėl poveikio priemonės skyrimo turi būti priimtas nedelsiant, bet ne vėliau kaip per 3 mėnesius nuo pažeidimo ar pagrindo taikyti poveikio priemonę nustatymo dienos. Poveikio priemonės gali būti skiriamos, jei praėjo ne daugiau kaip 2 metai nuo pažeidimo padarymo dienos, o esant tęstiniam pažeidimui – nuo paskutinių tęstinio pažeidimo veiksmų atlikimo dienos.

6. Priežiūros institucijos sprendimas taikyti poveikio priemonę įsigalioja kitą dieną po jo priėmimo, jeigu sprendime nenustatyta kitaip.

7. Poveikio priemonė, kuri taikoma laikinai, galioja iki priežiūros institucijos sprendime dėl poveikio priemonės taikymo nurodyto termino, kuris gali būti nurodytas kaip konkreti data, laiko tarpas ar susietas su tam tikrų sąlygų atsiradimu (aplinkybių išnykimu), nebent priežiūros institucija priima sprendimą jas atšaukti prieš nustatytą terminą.

8. Sprendimas dėl poveikio priemonės taikymo per 3 darbo dienas išsiunčiamas valiutos keityklų operatoriui, kuriam pritaikyta poveikio priemonė. Informacija apie pritaikytą poveikio priemonę skelbiama priežiūros institucijos priimtuose teisės aktuose nustatyta tvarka, tačiau priežiūros institucija gali priimti sprendimą viešai neskelbti tokios informacijos, jeigu jos paskelbimas viešai gali turėti neigiamą įtaką valiutos keityklų operatoriaus patikimumui.

16 straipsnis. Baudos

1. Priežiūros institucija turi teisę valiutos keityklų operatoriui skirti baudą nuo vieno tūkstančio iki trisdešimt tūkstančių litų. Pakartotinai per metus padarius pažeidimą, už kurį jau buvo paskirta šio įstatymo nustatyta bauda, gali būti skiriama iki šimto dvidešimties tūkstančių litų bauda.

2. Konkretus skiriamos baudos dydis nustatomas atsižvelgiant į pažeidimo pobūdį, jo trukmę, anksčiau taikytas poveikio priemones.

3. Baudos į valstybės biudžetą sumokamos ne vėliau kaip per vieną mėnesį nuo tos dienos, kai valiutos keityklų operatorius gavo priežiūros institucijos sprendimą skirti baudą. Jei bauda per nurodytus terminus, o priežiūros institucijos sprendimą apskundus teismui, per 10 dienų nuo teismo sprendimo įsiteisėjimo nesumokama, tai ji priežiūros institucijos sprendimu išieškoma ne ginčo tvarka (kai nėra valiutos keityklų operatoriaus, kuriam paskirta bauda, nurodymo nurašyti lėšas) iš valiutos keityklų operatoriaus, kuriam paskirta bauda, lėšų kredito įstaigose arba priežiūros institucijos sprendimas vykdomas Lietuvos Respublikos civilinio proceso kodekso nustatyta tvarka.

17 straipsnis. Priežiūros institucijos sprendimų, veiksmų (neveikimo) apskundimas

1. Priežiūros institucijos sprendimus, veiksmus (neveikimą) asmenys, kurių teisės ar įstatymų saugomi interesai gali būti pažeisti, turi teisę įstatymų nustatyta tvarka skųsti teismui.

2. Kreipimasis į teismą nesustabdo priežiūros institucijos sprendimo, išskyrus sprendimą skirti šiame įstatyme nustatytas baudas, vykdymo, jeigu teismas nenusprendžia kitaip.

PENKTASIS SKIRSNIS

VALIUTOS KEITYKLŲ OPERATORIAUS PABAIGA

18 straipsnis. Valiutos keityklų operatoriaus reorganizavimas ir likvidavimas

1. Valiutos keityklų operatorius negali būti reorganizuojamas, jei jo teisės ir pareigos, susijusios su valiutos keityklų operatoriaus veikla, pereis asmeniui, kuris neturės teisės verstis šia veikla. Reorganizuojant valiutos keityklų operatorių, asmuo, kuriam pereis valiutos keityklų operatoriaus teisės ir pareigos arba jų dalis, šio įstatymo nustatyta tvarka turi būti įrašytas į valiutos keityklų operatorių sąrašą.

2. Valiutos keityklų operatorius gali būti likviduojamas tik tada, kai jis yra išbrauktas iš valiutos keityklų operatorių sąrašo.

ŠEŠTASIS SKIRSNIS

BAIGIAMOSIOS NUOSTATOS

19 straipsnis. Įstatymo įsigaliojimas ir įgyvendinimas

1. Šis įstatymas įsigalioja 2014 m. liepos 1 d.

2. Priežiūros institucija iki šio įstatymo įsigaliojimo dienos priima šio įstatymo įgyvendinamuosius teisės aktus.

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTaS

Teikia Seimo nariai:

Bronius Bradauskas

Andrius Palionis

Lietuvos Respublikos

valiutos keityklų operatorių įstatymo

priedas

ĮGYVENDINAMI EUROPOS SĄJUNGOS TEISĖS AKTAI

1. 2005 m. spalio 26 d. Europos Parlamento ir Tarybos direktyva 2005/60/EB dėl finansų sistemos apsaugos nuo jos panaudojimo pinigų plovimui ir teroristų finansavimui (OL 2005 L 309, p. 15).